Vrou, twee kinders beseer in Fochville-ongelukFoto: ER24 ŉ 39-jarige vrou en twee kinders, onderskeidelik drie en 12 jaar oud, is beseer toe hul motor op die R500 buite Fochville in Gauteng omgeslaan en teen ŉ wal afgerol het. “Paramedici het Saterdagaand net voor 21:00 by die toneel opgedaag,” het Werner Vermaak, woordvoerder van ER24, in ŉ verklaring gesê. “’n Tata Indica het ongeveer 15 meter teen ŉ wal afgery. Paramedici moes versigtig teen die wal afklim waar die vrou en kinders in die motor vasgekeer was.” Paramedici kon die driejarige deur ŉ gebreekte ruit uit die wrak haal en het met behandeling begin. “Hy was in ŉ ernstige toestand,” het Vermaak gesê. Die plaaslike brandweer het die voertuig gestabiliseer en die vrou en 12-jarige uit die voertuig bevry. “Hulle was al twee ook in ŉ ernstige toestand. Hulle is teen die wal opgedra en in die ambulans behandel voor hulle na ŉ hospitaal gehaas is.” Die vrou is na Carletonville-hospitaal geneem en die twee kinders na Leslie Williams-hospitaal vir verdere behandeling. “Die oorsaak van die ongeluk is nog nie bekend nie. Dit wil voorkom of die motor ŉ groot klip langs die pad getref het voor dit omgeslaan en teen die steilte afgerol het,” het hy bygevoeg. Plaaslike owerhede stel ondersoek in.